Flemming Møller Mortensen (S), 2013-12-19:
Det her er et lovforslag, som udspringer af finanslovsforhandlingerne om finanslovsaftalen for 2014, som er en god finanslovsaftale, og som er indgået af regeringspartierne sammen med Venstre og Det Konservative Folkeparti.
Det er en finanslov, som jo klart er med til at sikre mere velfærd, nye job og bedre forhold for syge og udsatte borgere i Danmark.
Det her lovforslag er ikke et spørgsmål om at indføre mere brugerbetaling i sundhedsvæsenet i Danmark på nogen som helst måde; det er et spørgsmål om, at man laver en regulering, så hvis man rejser på ferie, hvis man rejser ud af Danmark, kommer man til at få de samme rettigheder i sundhedsvæsenets betjening og behandling som borgerne i det land, man rejser til.
Med lovforslaget ophæves den offentlige rejsesygesikring, som er med til at dække visse udgifter i forbindelse med sygehjælp i udlandet.
Forslaget indebærer, at den offentlige rejsesygesikring, som vi kender den med det gule sygesikringskort, ikke længere kan bruges til at få dækket alle udgifter af det offentlige, hvis der opstår akut sygdom, ulykkestilfælde eller dødsfald under den første måneds ophold på ferie eller studierejse i andre EU-lande.
Danske sikrede er i forvejen dækket af EU's koordinationsregler, som vi kender det i forhold til det blå kort, som man gør brug af, når man rejser til udlandet.
Dette kort giver imidlertid ikke mulighed for at få dækket alle udgifter, hvis forholdet er sådan, at borgerne i det land, man rejser til, har en egenbetaling for sundhedsassistance og -hjælp.
Forskellen er, at sygehjælp fremover gives på nøjagtig de samme vilkår, som de borgere, i de lande, som man også gør ophold i forbindelse med ferie eller studieophold, har.
Der er altså med andre ord ikke tale om, at borgere i de lande, man rejser til, betaler hverken mere eller mindre end det, som en dansk rejsende skal betale, hvis vedkommende kommer til et andet land.
I dag er det sådan, at det gule sygesikringskort dækker alle udgifter.
Ingen andre lande i EU har en ordning på samme måde som Danmark, hverken Sverige eller England eller andre lande.
Kritikpunkterne i forhold til det her lovforslag vil givetvis være, at man siger: Jamen nu bliver der mulighed for, at man skal til at betale mere af egen lomme.
Og vi synes, det er helt i orden at sige, at der skal man sørge for selv at dække sig ind med sin egen forsikring.
Jeg har selv undersøgt det forud for ordførertalen her i dag, og det viser sig rent faktisk, at ud over at jeg har tegnet en egen privat forsikring for min husstand, har jeg også flere andre steder, hvor rejseforsikring er dækket.
Det er baggrunden for, at Socialdemokraterne og regeringspartierne har sagt, at man med det blå kort har en rimelig og ordentlig dækning, og vi synes dermed, at det er helt i orden, at man laver den her justering.
Det har hele tiden været sådan, at hvis man rejser til et andet EU-land, og hvis man opholder sig der i mere end 1 måned, har man allerede nu den forpligtelse at sørge for, at man har sin forsikring i orden.
Det er også vigtigt at sige, at det blå kort, som gælder i hele EU, er et gratis kort, som alle kan få, og det er også vigtigt at sige – måske især, fordi fru Sophie Løhde slog noget an om øget brugerbetaling – at det her ikke påvirker nogen sygehusbehandling eller anden form for behandling i sundhedsvæsenet, når man er i Danmark.
Det er naturligvis vigtigt, når man laver en ændring som den her, at den så bliver introduceret og der bliver informeret om den på en rigtig, rigtig god og effektiv måde.
Derfor er der lavet en aftale om, at man sammen med Danske Regioner i de første måneder af 2014 frem til ikrafttrædelsen den 1. august 2014 vil sikre, at der bliver en rigtig god information til den danske befolkning.
Det er grundlaget for den her lovændring, og jeg skal sige, at Socialdemokraterne naturligvis støtter det her lovforslag.
Og de høringssvar, der er givet, synes jeg har været opklarende, har været gode, og de har også afstedkommet nogle ting, som jeg kan se at sundhedsministeren allerede har taget ad notam.
Men jeg vil også håbe, at vi får en rigtig god og konstruktiv debat frem mod tredjebehandlingen af det her lovforslag.